b'\n_START_ARTICLE_\nPaopis\n_START_SECTION_\nIstorija\n_START_PARAGRAPH_\n\xc5\xa0is m\xc4\x97nuo egzistavo jau Senosios karalyst\xc4\x97s laikotarpiu, ir buvo tre\xc4\x8diasis met\xc5\xb3 m\xc4\x97nuo. D\xc4\x97l to jis buvo vadinamas Tre\xc4\x8diuoju acheto m\xc4\x97nesiu (3-nw-a\xe1\xb8\xabt). Ilgainiui jam prigijo pavadinimas Menchet. Jo metu buvo \xc5\xa1ven\xc4\x8diamos svarbios Senov\xc4\x97s Egipto \xc5\xa1vent\xc4\x97s Menchetas ir Chenep-\xc5\xa0a. Naujosios karalyst\xc4\x97s laikais svarbiausia \xc5\xa1io m\xc4\x97nesio \xc5\xa1vent\xc4\x97 buvo Opetas, ir d\xc4\x97l to ilgainiui m\xc4\x97nuo \xc4\xafgijo nauj\xc4\x85 pavadinim\xc4\x85 - Opeto m\xc4\x97nuo (Pa-en-Ipet), kuris v\xc4\x97liau transformavosi \xc4\xaf Paop\xc4\xaf._NEWLINE_Pa\xc4\x8dioje prad\xc5\xbeioje jis sutapo su laikotarpiu, ma\xc5\xbedaug atitinkan\xc4\x8diu rugpj\xc5\xab\xc4\x8dio II pus\xc4\x99 ir rugs\xc4\x97jo I-\xc4\x85j\xc4\x85 pus\xc4\x99 (Memfyje prasid\xc4\x97davo rugpj\xc5\xab\xc4\x8dio 18 d.) pagal Grigaliaus kalendori\xc5\xb3, ta\xc4\x8diau d\xc4\x97l to, kad Egipto kalendoriaus metai ne visai atitiko Saul\xc4\x97s (Sirijaus) metus, \xc5\xa1is m\xc4\x97nuo ilgainiui i\xc5\xa1puldavo vis anks\xc4\x8diau, lyginant su Nilo potvyniais ir Sirijaus patek\xc4\x97jimu (t. y. Nilo potvyniai prasid\xc4\x97davo vis v\xc4\x97liau kalendoriuje, kas 4 metus v\xc4\x97luodami viena diena). 1321 m. pr. m. e., pra\xc4\x97jus vienam Sotiniam ciklui (t. y. 1460 m.), Menchetas v\xc4\x97l sugr\xc4\xaf\xc5\xbeo \xc4\xaf pirmin\xc4\x99 pad\xc4\x97t\xc4\xaf Nilo patvyni\xc5\xb3 at\xc5\xbevilgiu. 1291 m. pr. m. e. faraonas Amenofis I \xc4\xafvykd\xc4\x97 kalendoriaus reform\xc4\x85, paskelbdamas Techi (D\xc5\xbeehuti) pirmuoju met\xc5\xb3 m\xc4\x97nesiu, ir tada Menchetas (Pa-en-Ipetas) tapo \xc5\xbeinomas Antruoju acheto m\xc4\x97nesiu._NEWLINE_Kadangi met\xc5\xb3 ilgis nebuvo reformuotas, Pa-en-Ipetas v\xc4\x97l \xc4\x97m\xc4\x97 atsilikti. 22 m. pr. m. e. \xc4\xafvykd\xc5\xbeius kalendoriaus reform\xc4\x85 ir \xc4\xafvedus Kopt\xc5\xb3 kalendori\xc5\xb3, Paopio prad\xc5\xbeia buvo fiksuota Julijaus kalendoriaus at\xc5\xbevilgiu (t. y. rugs\xc4\x97jo 28 d.). _NEWLINE_XVI a. reformavus Julijaus kalendori\xc5\xb3 ir \xc4\xafvedus Grigaliaus, iki m\xc5\xabs\xc5\xb3 laik\xc5\xb3 susidar\xc4\x97 13 d. skirtumas tarp Grigaliaus ir Kopt\xc5\xb3 kalendoriaus. D\xc4\x97l to paopio 1 d. dabar sutampa su spalio 11 d.'